‘3 Augustus is Suid-Afrika se referendum’Argieffoto John Steenhuisen, hoofsweep van die DA, het Maandagaand, tydens ŉ partybyeenkoms in Pietermaritzburg, ŉ beroep op partylede gedoen om hul kruisies te trek op stemdag. “Leen vir ons julle hande, harte en meestal jul stemme,” het hy onder luide toejuiging gesê. Hy het uitgevaar teen die ANC-beheerde Msunduzi-munisipaliteit en gesê Pietermaritzburg het “onooglik” geword, met vullis wat in sommige gevalle vir dae lank nie afgehaal word nie. Volgens Steenhuisen is Mergan Chetty, die DA se burgemeesterskandidaat vir die Msunduzi-munisipaliteit, die ideale kandidaat om die KwaZulu-Natalse hoofstad na ŉ hoër vlak te neem. “Wat ons gesien het, is die eindresultaat van die ANC se kaderontplooiing van individue wat nie geskik is vir die posisies nie,” het Steenhuisen gesê. Hy het bygevoeg die DA teiken sekere munisipaliteite vir ŉ “oorname”, asook om die ANC se meerderheid in die hele Suid-Afrika te laat afneem. Chetty het die ANC daarvan beskuldig dat hy die toekenning van tenders aan diegene met politieke bande hoër ag as dienslewering. Hy het gesê daar sal radikale verandering wees as die DA aan bewind sou kom. Chetty het gesê ongekwalifiseerde personeellede sal deur bevoegde individue vervang word en die Msunduzi-munisipaliteit is beskadig deur faksies binne die ANC. “Waar het jy drie stadsbestuurders in ŉ tydperk van ses maande gesien?” het hy gevra. Dit was ŉ verwysing na die veranderinge wat plaasgevind het vandat Mxolisi Nkosi as stadsbestuurder geskors is, te midde van bewerings van wanadministrasie. Sedertdien het Boniwe Zulu, dr. Ray Ngcobo en nou Dumisani Hadebe die posisie van stadsbestuurder beklee, wat volgens Chetty gelei het tot onstabiliteit. Steenhuisen het gesê die DA is nie bekommerd oor ander opposisiepartye in die komende verkiesing nie, omdat nie een van hulle ŉ rekord van regering het soos sy party in Kaapstad en die res van die Wes-Kaap nie.